लड़की को छेड़ने वाले मनचले को सबक सिखाया, सड़क पर प्रेग्नेंट महिला की मृत्यु देख सिखाती रोड सेफ्टी
आज भी कुछ ऐसे लोग हैं जो ड्यूटी करने के साथ-साथ समाज के प्रति अपनी जिम्मेदारी समझते और उसे बखूबी निभाते हैं। ऐसे ही लोगों में शुमार हैं यूपी के संभल जिले में पोस्टेड एक सब इंस्पेक्टर जो घर-परिवार और पुलिस की ड्यूटी ईमानदारी से
आज भी कुछ ऐसे लोग हैं जो ड्यूटी करने के साथ-साथ समाज के प्रति अपनी जिम्मेदारी समझते और उसे बखूबी निभाते हैं। ऐसे ही लोगों में शुमार हैं यूपी के संभल जिले में पोस्टेड एक सब इंस्पेक्टर जो घर-परिवार और पुलिस की ड्यूटी ईमानदारी से निभाने के साथ सुरक्षित यातायात के लिए लोगों को जागरूक करती हैं। ‘ये मैं हूं’ की सीरीज में आज जानिए पुलिस सब इंस्पेक्टर अपर्णा बंसल की कहानी उन्हीं की जुबानी….
मैं अपर्णा बंसल मेरठ से हूं। हम चार बहन और एक भाई है। पापा बैंक में नौकरी करते हैं। मम्मी घर संभालती हैं। मैंने अपने स्कूल और कॉलेज की पढ़ाई मेरठ से ही पूरी की है। रशियन लैंग्वेज में गोल्ड मेडलिस्ट भी हूं। एनिमेशन का कोर्स किया। कुछ दिनों तक डिजाइनर का जॉब भी किया।
पापा की ख्वाहिश ने इस मुकाम पर पहुंचाया
मैं हमेशा सरकारी नौकरी ही करना चाहती थी। बचपन में पापा की कही एक बात दिलोदिमाग में ऐसी बैठी कि मैंने अपना सपना पूरा करके ही दम लिया। मैं पापा के साथ एक बार मेरठ में नौचंदी मेला घूमने गई। मेले में एक महिला पुलिस को देखकर पापा ने कहा-बेटा मैं चाहता हूं तुम भी इसी तरह पुलिस डिपार्टमेंट में नौकरी करो। तुम्हारा डील-डौल भी ऐसा ही है। पापा ने ऐसी सीख और परवरिश दी कि आज मैं इस मुकाम पर हूं। वो अपनी बेटियों को इंडिपेंडेंट बनाना चाहते थे।
पापा हमेशा ढाल बनकर खड़े रहे 
मेरी जिंदगी में जो भी संघर्ष रहा, उसमें पापा हमेशा मेरे साथ ढाल बनकर खड़े रहे। बचपन से ही मैं लोगों की मदद करना चाहती थी। इसलिए प्रशासनिक सेवा में आने के लिए तैयारी शुरू कर दी। पहली ही कोशिश में कामयाबी हासिल की। जब मेरा सब इंस्पेक्टर के लिए सिलेक्शन हुआ तो कई रिश्तेदारों ने आपत्ति जताई कि लड़की को पुलिस में क्यों भेज रहे हो। हम लोगों में लड़कियां तो दूर की बात है, लड़के भी बहुत कम पुलिस या डिफेंस सर्विस में जाते हैं। मगर, मेरे पापा मेरे साथ डटे रहे। पापा ने कहा कि मेरी बेटी ने इतनी मेहनत की है, मैं इसे पुलिस की नौकरी में ही भेजूंगा।
नौकरी पाने के लिए संघर्ष करना पड़ा 
जब मैंने यह परीक्षा दी तो उस समय सब इंस्पेक्टर की भर्ती की प्रक्रिया बहुत धीमी रहती थी। 2016 में फॉर्म भरा, 2017 में परीक्षा हुई, 2018 में रिजल्ट आया, उसके बाद फिजिकल हुआ, 2019 में फिजिकल टेस्ट के बाद हम लोग ट्रेनिंग के लिए गए। एक साल की ट्रेनिंग भी कर ली। लेकिन जब जॉब जॉइन करने का समय आया तो सब इंस्पेक्टर भर्ती पर कोर्ट का स्टे लग गया। मामला सुप्रीम कोर्ट तक पहुंचा। उस दौरान हासिल की हुई नौकरी को पाने के लिए दो साल संघर्ष करना पड़ा। कोर्ट के चक्कर लगाए, लखनऊ जाकर धरना प्रदर्शन किया। पैसों की तंगी हुई और तनाव से जूझना पड़ा।
सब इंस्पेक्टर भर्ती पर रोक उन लोगों की शिकायत पर लगाया गया था जो इस परीक्षा में फेल हो गए थे। उनका कहना था रिजल्ट गलत बना है। क्योंकि इस परीक्षा में पहली बार नॉर्मलाइजेशन प्रोसेस अपनाया गया था। नॉर्मलाइजेशन वो होता हैं जिसमें अलग-अलग शिफ्ट में पेपर होते हैं। किसी शिफ्ट में आसान तो किसी शिफ्ट में कठिन पेपर आता है। फिर इसमें एक फार्मूला लगाकर रिजल्ट बनाया जाता है। आखिरकार, कोर्ट के फैसला हमारे पक्ष में आया और हमारे बैच को 2 साल के संघर्ष के बाद नौकरी मिली।
पीसीएस की तैयारी कर रही हूं
शादी से पहले मम्मी पापा और दादी सपोर्ट करते थे। शादी के बाद सास-ससुर और पति सपोर्ट कर रहे हैं। वो हमेशा कहते हैं तुम कॉम्पिटिशन की तैयारी आराम से करो। हम बच्चे की परवरिश कर लेंगे। इसलिए अब मैं अपर लेवल यानी पीसीएस की तैयारी कर रही हूं। वैसे मैं आईएएस के एग्जाम की तैयारी करना चाहती थी, लेकिन उसके लिए 14-15 घंटे की पढ़ाई जरूरी है और मेरे पास इतना समय नहीं होता।  
फर्ज और फैमिली में तालमेल 
फील्ड पर रहते हुए फैमिली के लिए बिल्कुल समय नहीं मिलता। मैंने लोगों की सेवा करने का रास्ता चुना है तो कहीं न कहीं समझौता तो करना पड़ेगा।
यही वजह है मेरी बेटी अपने दादी-बाबा के साथ मेरठ में रहती है। कभी कोई आया गया तो मैं उसे अपने पास बुला लेती हूं। पहले वो मेरे साथ ही रहती थी। जब वो पांच महीने की थी तो मैंने ड्यूटी जॉइन की। उस समय मैं बेबी को फीड कराती थी। मैं कहीं दबिश के लिए जाती तो उसे साथ ले जाती।
सर्दियों में उसे कंबल में अच्छी तरह से लपेटकर ड्यूटी पर ले जाती। गांव वाले मुझे और मेरी बेटी को देखने आते कि इतनी नन्ही बच्ची के साथ एक पुलिस मां कैसे कड़ाके की ठंड में ड्यूटी कर रही हैं। लोग मुझसे पूछते कि यह सब कैसे कर लेती हूं। फील्ड पर तो कोई परेशानी नहीं होती। सीनियर के सामने जाते समय मैं अपनी बच्ची को थोड़ी देर के लिए किसी के पास छोड़ देती।
मेरी बेटी बहुत समझदार है 
पति बिजनेस करते हैं। उनके साथ छुट्टी का कोई मसला नहीं है। जब मेरा बेटी से मिलने का मन करता है तो उसके पापा उसे मिलवाने लाते हैं। अब बेटी एक साल की हो गई है। वो बहुत समझदार और उसकी याददाश्त बहुत अच्छी है। वो आराम से अपनी दादी के पास रहती है। मुझसे रोज वीडियो कॉल पर बात करती है।
प्रेग्नेंट महिला का दर्दनाक रोड एक्सीडेंट देखा 
अभी जहां मेरी पोस्टिंग है वहां सड़क हादसे बहुत होते हैं। लोग ट्रैफिक को लेकर बहुत लापरवाह हैं। इन लोगों को रोड सेफ्टी से कुछ लेना देना नहीं है। कोई कहीं से भी कट मार के निकल जाता है। एक बाइक पर चार लोग सवार होकर घूमते हैं। रोड एक्सीडेंट को लेकर रोज एफआईआर भी आती है। एक दिन एक प्रेग्नेंट महिला के एक्सीडेंट का केस आया। वो तीन महीने की प्रग्नेंट थी, उसका एक्सीडेंट हो गया और मौके पर ही उसकी मौत हो गई।
उसका शरीर गाड़ी के साथ ही रोड पर खींचता चला गया जिसकी वजह से उसका पेट फट गया। उस दौरान मैं खुद भी प्रेग्नेंट थी। उस हादसे ने मुझे अंदर तक झकझोर दिया। मैंने तय कर लिया कि मैं अपनी पुलिस की ड्यूटी से हटकर लोगों को ट्रैफिक के नियम भी समझाऊंगी। ताकि कोई ऐसे हादसे में अपनी जान न गंवाए।
बच्चे लापरवाही से सड़क पार करते हैं
रास्ते में अक्सर देखती हूं कि छोटे-छोटे बच्चे लापरवाही से सड़क पार कर रहे होते हैं। घर वालों को अपने बच्चों की कोई परवाह ही नहीं है। मैं उन बच्चों को रास्ते में रुककर जरूर समझाती हूं। जेब्रा लाइन का क्या मतलब है, हर सिग्नल को कैसे और कब फॉलो करना है यह उन्हें समझाती हूं ताकि सुरक्षित यातायात का पालन ठीक से हो सके।
अभी कुछ दिन पहले मेरी ही गाड़ी के आगे कुछ बच्चे आ गए। मुझे बहुत अजीब लगा। मैंने गाड़ी साइड लगाई और उन्हें समझाया कि अपनी जिंदगी के साथ क्यों खिलवाड़ कर रहे हो। लोगों को ट्रैफिक रूल बताने के लिए सोशल मीडिया का भी सहारा लेती हूं। यातायात के नियमों के बारे में मैंने बहुत वीडियो बनाए हैं, जो वायरल हुए।
महिलाओं को उनके हक के बारे में बताती हूं 
उत्तर प्रदेश का एंटी रोमियो एस्कॉर्ट अब ‘मिशन शक्ति’ के नाम से जाना जाता है। उसी के तहत महिलाओं को उनके अधिकारों के बारे में भी जानकारी देती हूं। संभल में मैंने देखा है कि 95 परसेंट लोग शराब के नशे में महिलाओं को गालियां देते और मारते हैं। मेरी यह कोशिश रहती है कि गांव में जाकर उन महिलाओं को समझाऊं जो रोजाना अत्याचार सहती हैं। मैं ड्यूटी से अलग भी उन महिलाओं को घरेलू हिंसा, उत्पीड़न, दहेज हत्या के खिलाफ आवाज उठाने के लिए प्रोत्साहित करती हूं। यूपी सरकार की हेल्प लाइन नंबर 1090 पर कॉल करने की सलाह भी देती हूं] जो मेरी जिम्मेदारी भी है।
मेरी बातों का लोगों पर हो रहा है असर 
महिलाओं के साथ हो रहे जुल्म के खिलाफ जो जागरूकता फैला रही हूं। उसका असर भी धीरे-धीरे नजर आने लगा है। संभल में महिलाओं को लेकर इतना खराब माहौल है की लोग डर की वजह से अपनी लड़कियों को स्कूल नहीं भेजते।
एक ऐसी ही लड़की जो अपने घर वालों से जिद करके स्कूल जाती थी। उसके साथ कुछ मनचलों ने छेड़खानी की। लड़की ने हेल्पलाइन नंबर पर मदद मांगी। लड़की को तुरंत मदद भी दी गई। मैंने गांव वालों को मीटिंग में बुलाकर समझाया कि अपनी लड़कियों को स्कूल भेजो, उन्हें पढ़ाओ लिखाओ आगे बढ़ने के मौके दो।
सेक्सटॉर्शन से बचने के लिए पुरुषों की भी मदद करती हूं 
सेक्सटॉर्शन एक तकनीक है जिसमें कॉलगर्ल लड़कों को फंसाती हैं। आजकल अनजान लड़की की फ्रेंड रिक्वेस्ट आती है या वॉटसऐप मैसेज आता है जिसे लड़के या पुरुष एक्सेप्ट कर लेते हैं।
कुछ दिन के बाद उसी लड़की की वीडियो कॉल आती है। जैसे ही कॉल उठाई जाती है एक लड़की कपड़े उतारते हुए दिखती है। इस काम में 1 से 2 मिनट लगते हैं। कुछ समय बाद दोबारा कॉल आती, जिसमें कहा जाता है कि आप की वीडियो काॅल रिकॉर्ड हो गई है। साथ ही कई तरह की धमकियां भी मिलती हैं। पैसे मांगे जाते हैं। यही सेक्सटॉर्शन है।
मेरे ससुराल पक्ष के रिश्तेदार भी इसका शिकार हो चुके हैं। वो बुजुर्ग हैं। 17 हजार रुपए दे भी चुके हैं। इस डर से कि कहीं इस उम्र में इज्जत नीलाम ना हो जाए। मैंने अपने हसबैंड के साथ मिलकर उनकी मदद की और इस सबसे बचने का आसान तरीका भी समझाया।
एआई एंकर की मदद से लोगों को जागरूक करूंगी 
मेरे पास समय की बहुत तंगी है। इसलिए आर्टिफिशियल इंटेलिजेंस एंकर की मदद से लोगों तक अपना मैसेज पहुंचाना चाहती हूं। जो लोगों को सुरक्षा के लिए जागरूक करेगी। आने वाला समय भी एआई का है। अभी चीजें समझने की कोशिश कर रही हूं।